《送吴子正赴召》
宋代·彭汝砺

主上登前烈，宗丞用老儒。饮冰宵去楚，衣锦昼归吴。

饯别成游宵，乘欢更泛湖。固难逢邂逅，能复惜踟蹰。

道路春初好，山原日未晡。云中山隐约，野外水萦纡。

洒落倾贤范，荒淫看伯图。故园馀壮观，遗址入荒芜。

桧柏高千尺，松杉耸万株。轻风花散漫，细雨草沾濡。

簿领容休暇，形骸外絷拘。纵横棋有力，礼乐酒无踰。

一鹗冲高汉，双轮上坦途。道途留绝咏，宣室得明谟。

自昔行犹蹇，于今用可需。愿言思本末，无用较锱铢。

仕路诚相照，年家契自殊。几成嵇叔懒，敢谓孟轲迂。

陋学真胶柱，危踪近跋胡。应须寄珠玉，方愿刻肌肤。

作者简介：彭汝砺，字器资，祖籍江西袁州区，饶州鄱阳（今江西鄱阳滨田村）人，生于宋仁宗康定二年（1041），卒于宋哲宗绍圣二年（1095）。宋英宗治平二年（1065）乙巳科状元。彭汝砺读书为文，志于大者；言行取舍，必合于义；与人交往，必尽试敬；而为文命词典雅，有古人之风范。著有《易义》、《诗义》、《鄱阳集》等。彭汝砺去世后被安葬在江西省鄱阳县双港镇，其后裔以鄱阳滨田，双港为中心，散居全国各省市等地。